Kitba ta' Naomi Cachia – Koordinatur Politiku FŻL Il-ħajja studenteska, speċjalment meta tkun qed toqrob tmiemha, hija ġlieda kontra l-ħin u kontra t-tensjoni; ġirja waħda biex tegħleb l-ostakli kollha li ssib bejnek u bejn dak li tkun ilek tant tistinka għalih. Sena wara l-oħra nħoss il-ħtieġa li naqsam dawn il-ħsibijiet għax is-sitwazzjoni li nara b'għajnejja bħala studenta universitarja tippreokkupani mhux ftit. Dan iż-żmien huwa wieħed fejn ħafna żgħażagħ ikunu qed jippreparaw għall-eżamijiet, li sfortunatament huma l-qofol tas-sena akkademika. Fil-livell terzjarju tal-edukazzjoni tagħna, x'qed nagħmlu fil-bqija tas-sena? Immorru għall-lectures, nieħdu n-noti u nitfgħuhom fuq l-ixkaffa sa ftit ġimgħat qabel l-eżami, biex imbagħad naraw li nitgħallmu kollox bl-amment u nirrepetu kollox fl-eżami? Dan fl-isfond ta' ammont ridikolu ta' pressjoni li jsarraf f'ħafna kontroproduttività. X'qed noffrulhom iktar lill-istudenti tagħna? Kif qed ngħinu l-iżvilupp personali tagħhom? X'qed jieħdu iktar mill-ħajja matul il-perjodu li jkunu rreġistrati bħala studenti universitarji? Dawn huma mistoqsijiet li, issa li qed noqrob l-aħħar fażi tal-istudji tiegħi, insaqsihom iktar spiss. Jekk il-qofol tal-esperjenza universitarja tal-istudent li għadu kif iggradwa u issa qed jiskopri d-dinja tax-xogħol kienu l-eżamijiet, mela kemm hu attwalment lest li jiffaċċja l-isfidi iktar prattiċi tal-ħajja? Din hi karatteristika li nara fost ħafna studenti. Ma nagħtihomx tort, għax jagħmlu parti minn sistema li tibbaża ruħha fuq il-marka li jkollok fuq il-karta; sistema li tippremja l-pappagalliżmu filwaqt li toħnoq il-kreattività. Inħoss li għandi ngħid li qed nitkellem mill-esperjenza personali tiegħi u dan mhux riflessjoni tas-sentimenti ta' kulħadd. Nemmen ukoll li jekk numru, żgħir kemm hu żgħir, ta' studenti jħossuhom frustrati b'dan il-mod, l-ilment ta' kull wieħed u waħda minnhom għandu jinstema' u jittieħed bis-serjetà. One size fits all Is-sistema edukattiva ma tistax tilħaq l-oġġettivi tagħha jekk tkun one size fits all. F'għajnejja, jekk student, imqar wieħed, jaqa' lura għax inħakem mill-pressjoni u l-aspettattivi tal-kors li jkun qed isegwi u ma sabx min jagħtih l-għarfien neċessarju sabiex għall-inqas jipprova jerġa' jsib triqtu lura, mela hemm problema li mhux qed tiġi indirizzata. Jekk student qed iħossu mgħakkes bit-tensjoni u anzjetà u ma sabx min jifhmu u jagħtih l-għajnuna neċessarja, jew, agħar minn hekk, is-sentimenti tiegħu ma ġewx meħuda bis-serjetà, mela rridu nevalwaw il-prijoritajiet tagħna. Dan il-punt tal-aħħar huwa wieħed li nisħaq b'għafsa ta' qalb. Fl-erba' snin li ilni l-università, kelli x-xorti li niltaqa' ma' ħafna nies li l-unika ħaġa li għandhom inkomuni hi li ħadmu u stinkaw kemm felħu biex ikomplu l-istudji tagħhom. Mill-bqija, kull student huwa differenti, u t-tensjoni u l-anzjetà jaffettwaw lil kulħadd b'mod differenti ħafna. Xi kultant, dawn il-punti jaslu fuq widnejn torox għas-sempliċi fatt li l-korelazzjoni bejn 'eżami' u 'stress' tfisser li l-attitudni lejn dan kollu ħafna drabi tkun xi rimarka bħal "U iva, daqt jgħaddi kollox." Veru. Iżda ejja naraw x'nistgħu nagħmlu biex niffaċilitaw il-ħajja tal-istudent, u nagħtuh esperjenza iktar produttiva u ħolistika. Fuq kollox, ejja naraw li jkun hemm sistema ta' sapport li tibda minn età żgħira li taċċerta li qed nagħtu biżżejjed importanza lis-saħħa mentali tal-istudent sabiex ikun mgħammar biex jikseb dejjem iktar, kemm akkademikament u kif ukoll f'kull qasam ieħor tal-ħajja.